PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/FH/3/1/021                                                 	  	 Bratislava 10. 02. 2004  

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. podnikateľom Ringier AG so sídlom Brühlstrasse 5, CH-4800 Zofingen, Švajčiarsko zastupovaným splnomocneným právnym zástupcom JUDr. Petrom Oravcom, advokátom so sídlom Laurinská 12, 811 01 Bratislava  vo veci koncentrácie podnikateľov Ringier AG so sídlom Brühlstrasse 5, CH-4800 Zofingen, Švajčiarsko a Vydavateľstvo časopisov a novín, spol. s r.o. so sídlom Prievozská 14, 821 09 Bratislava, IČO: 31367011 a podľa zákona č. 71/1967 Zb. o správnom konaní (správny poriadok) v znení neskorších predpisov 

       rozhodol

podľa § 22 ods. 1 písm. c) v spojení § 12 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že  s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z., ktorá spočíva v získaní nepriamej výlučnej kontroly podnikateľa  Ringier AG so sídlom Brühlstrasse 5, CH-4800 Zofingen, Švajčiarsko prostredníctvom svojich dcérskych spoločností B.V. Tabora so sídlom Strawinskylaan 3105, 1077 ZX Amsterdam, Holandsko a Rotenri Investments B.V. so sídlom Strawinskylaan 3105, 1077 ZX Amsterdam, Holandsko nad podnikom podnikateľa Vydavateľstvo časopisov a novín, spol. s r.o. so sídlom Prievozská 14, 821 09 Bratislava, IČO: 31367011 na základe Zmluvy o kúpe a prevode obchodného podielu uzavretej dňa 7. 11. 2003 medzi Druck-und Verlagshaus Gruner+Jahr Aktiengesellschaft a B.V. Tabora a Zmluvy o kúpe a prevode obchodného podielu uzavretej dňa 7. 11. 2003 medzi  Druck-und Verlagshaus Gruner+Jahr Aktiengesellschaft a Rotenri Investments B.V..

Odôvodnenie: 

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 7. 11. 2003 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“). V predmetnom oznámení zaevidovanom úradom pod číslom 6902/2003 spoločnosť Ringier AG so sídlom Brühlstrasse 5, CH-4800 Zofingen, Švajčiarsko (ďalej len „Ringier“) oznámila koncentráciu spočívajúcu v získaní nepriamej výlučnej kontroly prostredníctvom svojich dcérskych spoločností B.V. Tabora so sídlom Strawinskylaan 3105, 1077 ZX Amsterdam, Holandsko (ďalej len „Tabora“) a Rotenri Investments B.V. so sídlom Strawinskylaan 3105, 1077 ZX Amsterdam, Holandsko (ďalej len „Rotenri“) nad podnikom podnikateľa Vydavateľstvo časopisov a novín, spol. s r.o. so sídlom Prievozská 14, 821 09 Bratislava, IČO: 31367011 (ďalej len „VČN“) na základe Zmluvy o kúpe a prevode obchodného podielu uzavretej dňa 7. 11. 2003 medzi Druck-und Verlagshaus Gruner+Jahr Aktiengesellschaft a B.V. Tabora a Zmluvy o kúpe a prevode obchodného podielu uzavretej dňa 7. 11. 2003 medzi  Druck-und Verlagshaus Gruner+Jahr Aktiengesellschaft a Rotenri Investments B.V. (ďalej len „Zmluvy o kúpe a prevode obchodného podielu“).

Podľa § 25 ods. 1 zákona v nadväznosti na § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo dňa 7.11. 2003 správne konanie vo veci koncentrácie podnikateľov Ringier a VČN. Účastníkom predmetného správneho konania podľa § 25 ods. 3 zákona je podnikateľ Ringier ako podnikateľ, ktorý získava nepriamu výlučnú kontrolu nad podnikom podnikateľa VČN,  pričom účastníkmi posudzovanej koncentrácie sú podnikatelia Ringier a VČN.

	Správny poplatok vo výške 100.000,- Sk bol prevedený na účet Protimonopolného úradu Slovenskej republiky dňa 4. 12. 2003.

	V súvislosti s vyššie uvedeným zistením ako aj vzhľadom na to, že listom zo dňa 11. 12. 2003 zaevidovaným pod číslom 7680/2003 boli úradu doručené všetky podklady a  informácie podľa § 10 ods. 12 zákona v  nadväznosti na znenie vyhlášky Protimonopolného úradu Slovenskej republiky č. 168/2001 Z.z., ktorou sa ustanovujú podrobnosti o náležitostiach oznámenia koncentrácie v znení vyhlášky č. 585/2002 Z.z. (ďalej len  „vyhláška“), začala  podľa § 11  zákona  dňa 12. 12.  2003 plynúť šesťdesiatdňová lehota na vydanie rozhodnutia vo veci predmetnej koncentrácie, o  čom úrad upovedomil účastníka konania listom číslo 7719/PMÚ SR/2003 zo dňa 12. 12. 2003.

Forma koncentrácie

	Podľa § 9 ods. 1 zákona koncentrácia je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov. 

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa,

pričom podľa § 9 ods. 6 zákona sa ďalej definuje pojem spoločná kontrola ako možnosť uplatňovať rozhodujúci vplyv na činnosť iného podnikateľa dvoma alebo viacerými podnikateľmi.

	Možnosť vykonávať rozhodujúci vplyv na činnosť podnikateľa prostredníctvom dvoch a viacerých podnikateľov (vykonávaním spoločnej kontroly podľa § 9 ods. 6 zákona) sa môže výrazne líšiť od možnosti vykonávať rozhodujúci vplyv na činnosť iného podnikateľa len jedným podnikateľom (teda výlučne). Vyplýva to z možných rôznych záujmov jednotlivých podnikateľov, pričom pri vykonávaní spoločnej kontroly sa tieto rozdielne záujmy presadzujú ťažšie.
	Zmena spoločnej kontroly na výlučnú kontrolu je získaním kontroly podľa § 9 ods. 1 písm. b) zákona a teda koncentráciou podľa zákona, pričom ide o zmenu kvality kontroly, a tým aj zmenu rozhodovacieho vplyvu na nadobúdanú spoločnosť, ktorá nemení len vlastnícku štruktúru v nadobúdanej spoločnosti, ale môže dlhodobo ovplyvniť aj pozíciu podnikateľov a celkovú situáciu na relevantných trhoch.    

Z predloženého oznámenia vyplýva, že pred vznikom predmetnej koncentrácie bola kontrola v spoločnosti VČN vykonávaná spoločne spoločnosťou Druck-und Verlagshaus Gruner+Jahr Aktiengesellschaft so sídlom Am Baumwall 11, 20 459 Hamburg, Nemecko (ďalej len „G+J“), ktorá vlastní obchodný podiel 51 % spoločnosti VČN, a nepriamo spoločnosťou Ringier, ktorá prostredníctvom dcérskej spoločnosti Tabora  vlastní zvyšných 49 % obchodného podielu spoločnosti VČN. 

Podľa Zmlúv o kúpe a prevode obchodného podielu podpísaných dňa 7. 11. 2003, získa dcérska spoločnosť podnikateľa Ringier – Tabora od spoločnosti G+J obchodný podiel spoločnosti VČN vo výške 50,7 % tak, aby po prevode vlastnila spoločnosť Tabora 99,7 % obchodného podielu v spoločnosti VČN. Podpísaním Zmlúv o kúpe a prevode obchodného podielu nadobudne ďalšia dcérska spoločnosť podnikateľa Ringier – Rotenri od spoločnosti G+J zostávajúci obchodný podiel spoločnosti VČN vo výške 0,3 %.

	Po uskutočnení predmetnej transakcie teda získa spoločnosť Ringier nepriamo prostredníctvom svojich dcérskych spoločností Tabora a Rotenri 100 % - ný obchodný podiel a tým aj výlučnú kontrolu nad spoločnosťou VČN.

Vzhľadom na vyššie uvedené skutočnosti úrad zistil, že na základe Zmlúv o kúpe a prevode obchodného podielu podnikateľ Ringier získal nepriamu kontrolu nad podnikom podnikateľa VČN, a teda sa jedná o koncentráciu podľa § 9 ods. 1 písm. b) zákona v spojení s § 9 ods. 4 písm. b) zákona.
  
Účastníci koncentrácie

	Ringier je švajčiarskou akciovou spoločnosťou zapísanou v obchodnom registri kantónu Aargau, ktorá je aktívna v mediálnej oblasti, a to najmä vo vydavateľskej oblasti, vo výrobe televíznych programov a vysielaní. Vo svojom portfóliu má aj tlačiarenské aktivity. Z geografického hľadiska pôsobí v piatich krajinách Európy (Švajčiarsko, Maďarsko, Rumunsko, Slovenská republika a Česká republika)  a dvoch krajinách Ázie (Vietnam, Čína).
	Medzi dcérske spoločnosti spoločnosti Ringier patrí aj spoločnosť Rotenri a spoločnosť Tabora, prostredníctvom ktorej vlastní spoločnosť Ringier pred vznikom predmetnej koncentrácie 49 % - ný obchodný podiel slovenskej spoločnosti VČN.
	Na Slovensku pôsobí spoločnosť Ringier aj cez svoju dcérsku spoločnosť Euroskop-Ringier a.s., ktorej hlavnou činnosťou je vydávanie slovenských kníh a časopisov. 
	Okrem vyššie uvedených spoločností nevykonáva spoločnosť Ringier na Slovensku žiadne podnikateľské aktivity.   

Z vyššie uvedených skutočností vyplýva, že Ringier je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.

VČN je spoločnosť s ručením obmedzeným zapísaná v Obchodnom registri Slovenskej republiky, IČO: 31367011. Svoje podnikateľské aktivity sústreďuje na vydávanie slovenských kníh, novín a časopisov. Okrem spoločnosti DSV, spol. s r.o., ktorá nevykonáva žiadnu podnikateľskú činnosť od svojho založenia, nemá spoločnosť VČN žiadnu dcérsku spoločnosť. 

Z vyššie uvedeného vyplýva, že VČN je podnikateľom podľa Obchodného zákonníka, a teda je podnikateľom podľa § 3 ods. 2 zákona.

Keďže sú Ringier a VČN podnikateľmi podľa § 3 ods. 2 zákona, podľa § 2 ods. 1 písm. a) zákona sa na podnikateľov Ringier a VČN tento zákon vzťahuje.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak 
a)	spoločný obrat účastníkov koncentrácie je najmenej 750 000 000 Sk a aspoň dvaja z účastníkov koncentrácie dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie alebo
b)	spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike.

	Na základe podkladov a informácií predložených v rámci oznámenia predmetnej koncentrácie úrad zistil, že spoločný obrat účastníkov predmetnej koncentrácie presiahol v roku 2002 750 000 000 Sk a obaja účastníci transakcie dosiahli každý v danom roku obrat vyšší ako 250 000 000 Sk. 
	Vzhľadom na uvedené úrad zistil, že koncentrácia podnikateľov Ringier a VČN na základe Zmlúv o kúpe a prevode obchodného podielu podlieha kontrole úradu podľa § 10 ods. 1 písm. a) zákona.

	Ako vyplýva z ďalších častí rozhodnutia, vzhľadom na podiely dosahované na príslušných relevantných trhoch v Slovenskej republike podnikateľom Ringier  prostredníctvom slovenských dcérskych spoločností ako aj podnikateľom VČN, predmetná koncentrácia podlieha kontrole úradu aj podľa § 10 ods. 1 písm. b) zákona.

Relevantné trhy

Podľa § 3 ods. 3 zákona je relevantný trh priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky natoľko homogénne, že toto územie môže byť odčlenené od ostatných území s odlišnými súťažnými podmienkami. 

Tovarový relevantný trh

	 Pri  vymedzení   relevantných   trhov  z   tovarového  hľadiska  úrad  vychádzal
z definícií uvedených v § 3 ods. 3 až ods. 5 zákona a z aktivít a činností, ktoré  vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie takých relevantných trhov, na ktorých pôsobia účastníci predmetnej koncentrácie v Slovenskej republike a relevantných trhov, ktoré budú predmetnou koncentráciou dotknuté. 

Úrad pri definovaní relevantných trhov vychádzal zo skutočnosti, že tak spoločnosť Ringier ako aj podnikateľ VČN pôsobia priamo alebo nepriamo v Slovenskej republike v oblasti vydávania kníh a periodickej tlače. 

VYDÁVANIE KNÍH

Hoci sa aktivity oboch účastníkov predmetnej koncentrácie v oblasti vydávania kníh horizontálne prekrývajú, ide len o minimálne prekrytie. Táto činnosť má u oboch spoločností len okrajový, zanedbateľný význam. Keďže vydávanie kníh predstavuje len [...] % príjmov spoločnosti Ringier a [...] % príjmov spoločnosti VČN a ich podiely na tomto trhu v porovnaní s ostatnými konkurentmi ako sú Ikar, Reader’s Digest výber, Slovart, Slovenské pedagogické nakladateľstvo a iné, sú neporovnateľne nižšie, úrad sa ďalej predmetnou oblasťou podnikateľskej činnosti účastníkov koncentrácie nezaoberal.   
	
VYDÁVANIE PERIODICKEJ TLAČE	

	Spoločnosť Ringier ako aj spoločnosť VČN sú vydavateľmi rôznych typov periodík. Hoci funkciu prinášania nových informácií spĺňajú aj iné médiá ako sú napríklad televízia či rozhlas, tieto sa od tlače odlišujú rozsahom, hĺbkou a aktuálnosťou poskytovaných informácií. Substitútom niektorých titulov môže byť internet. Hoci sa však možnosti jeho využitia v spoločnosti postupne zvyšujú, pre veľkú časť konečných spotrebiteľov, ktorí si kupujú noviny alebo časopisy, je ešte stále neprístupný. Vydávanie periodickej tlače teda predstavuje osobitný trh.

Z pohľadu konečného spotrebiteľa/čitateľa môže byť vydávanie periodickej tlače primárne rozdelené podľa periodicity, teda podľa frekvencie, v akej nové čísla jednotlivých periodík vychádzajú (denne, týždenne, mesačne a pod.). Takéto rozdelenie vyplýva zo skutočnosti, že aktuálnosť a hĺbka, a teda hodnota informácií poskytnutých v jednotlivých druhoch periodík je rôzna, pričom sa tieto jednotlivé druhy odlišujú aj cenou, typom tlače či papiera, formátom, dĺžkou a charakterom jednotlivých príspevkov. 

Keďže každá z vyššie uvedených skupín periodík - denníky, týždenníky a mesačníky - uspokojuje vzhľadom na rozdiel charakteru poskytovaných informácií iné informačné potreby svojich čitateľov, jednotlivé periodiká v rámci daných skupín nie sú vzájomne zastupiteľné a každá vytvára osobitný relevantný trh.

V oblasti vydávania periodickej tlače sa úrad zaoberal: 
a)	vydávaním denníkov,
b)	vydávaním časopisov – týždenníkov,
c)	vydávaním časopisov – mesačníkov.

a) Vydávanie denníkov

		Z hľadiska hĺbky, objemu, spracovania a pokrytia tém vychádzajú v Slovenskej republike denníky rôzneho druhu, preferované rôznymi socio-ekonomickými skupinami čitateľov. Podľa  toho, či je zámerom denníka poskytnúť všeobecné, objektívne a kvalitné informácie o politickom-ekonomicko-sociálnom dianí v spoločnosti alebo sa zameriavajú na poskytovanie informácií bulvárneho charakteru (informácie zo života osobností politického či spoločenského života, zaujímavosti z domova či zo zahraničia a pod.), je denníky možné rozdeliť na oblasť mienkotvorných denníkov a oblasť bulvárnych denníkov.

		Pri skúmaní vydávania periodickej tlače úrad vychádzal aj z toho, že niektoré denníky sa zaoberajú dianím a udalosťami z celého územia Slovenskej republiky, iné sú zamerané na udalosti a správy z konkrétneho regiónu/lokality Slovenska a obsahom prinášaných informácií sú dôležité najmä pre konečných čitateľov žijúcich v danom regióne/lokalite. Keďže regionálne denníky poskytujú špecifický okruh informácií a zaoberajú sa inou problematikou ako denníky celonárodné, nepredstavujú substitúty celonárodných denníkov, a preto sa nimi úrad pri posudzovaní predmetnej koncentrácie podrobnejšie nezaoberal.  

		V nadväznosti na vyššie uvedené členenie úrad uvažoval aj o ďalšom členení denníkov podľa obsahu/tematiky, a to o členení na denníky zamerané na poskytovanie buď všeobecných informácií, alebo informácií výlučne o športe či financiách. Denníky venujúce sa určitej téme by tak z hľadiska uspokojovania špecifických čitateľských potrieb tvorili osobitný tovarový relevantný trh. 
		
		Keďže však, ako vyplýva z ďalších častí rozhodnutia, predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie na akokoľvek zadefinovanom tovarovom relevantnom trhu v oblasti vydávania denníkov, úrad necháva otázku presnej definície týchto trhov otvorenú.
		
		Z pomedzi účastníkov predmetnej koncentrácie je vydavateľom denníkov v Slovenskej republike spoločnosť VČN, ktorá vydáva bulvárny denník Nový čas. Spoločnosť Ringier na slovenskom trhu v oblasti vydávania denníkov pôsobí len prostredníctvom svojej českej dcérskej spoločnosti Ringier CZ, ktorá na Slovensko dováža bulvárny denník BLESK a jeho nedeľnú verziu NEDĚLNÍ BLESK a prostredníctvom svojej maďarskej dcérskej pobočky Ringier Maďarsko. Tá na Slovensku vydáva slovenskú „mutáciu“ bulvárneho denníka  BLIKK, ktorý je (okrem jednej strany špeciálne pripravovanej pre BLIKK distribuovaný na Slovensku) obsahom identický s denníkom BLIKK distribuovaným v Maďarsku.

b)  Vydávanie týždenníkov

		Týždenníky je možné podobne ako denníky užšie členiť podľa okruhu informácií a rozoberanej problematiky na oblasť celonárodných a oblasť regionálnych týždenníkov (ktoré však, podobne ako pri denníkoch, úrad nepovažuje za priamych konkurentov celonárodných týždenníkov) alebo podľa témy/cieľovej skupiny čitateľov na oblasť spoločenských (poprípade rodinných), ekonomických týždenníkov a pod. 
	
	Z účastníkov predmetnej koncentrácie pôsobí v oblasti vydávania týždenníkov najmä spoločnosť Ringier, ktorá prostredníctvom svojej dcérskej spoločnosti Euroskop vydáva na Slovensku týždenníky Život,  Eurotelevízia a Telemagazín. Prostredníctvom svojej českej pobočky dováža na Slovensko týždenníky v češtine Reflex a  TVRevue a prostredníctvom maďarskej dcérskej spoločnosti dodáva na slovenský trh týždenník v maďarčine Tina. V októbri 2003 začala vydávať svoj týždenník - Nový čas pre ženy -  aj spoločnosť VČN.

Nakoľko z ďalších častí rozhodnutia vyplýva, že uskutočnením predmetnej koncentrácie dôjde len k minimálnemu horizontálnemu prekrytiu aktivít oboch účastníkov nielen na tovarovo širšie zadefinovanom relevantnom trhu (relevantný trh vydávania týždenníkov), ale aj na tovarovo užšie zadefinovanom relevantnom trhu (trh vydávania spoločenských týždenníkov, trh vydávania ekonomických týždenníkov a pod.), úrad dospel k záveru, že na účely objektívneho posúdenia dopadov predmetnej koncentrácie nie je potrebné zaoberať sa ani úplne presnou definíciou tovarového relevantného trhu v oblasti vydávania týždenníkov. 
   			
c) Vydávanie mesačníkov

	Mesačníky je možné ďalej členiť hlavne podľa témy/cieľovej skupiny konečných spotrebiteľov- čitateľov, ktorých sa snaží daný mesačník obsahom zaujať. Potom by mesačníky pre ženy, pre záhradkárov, čitateľov zaujímajúcich sa o šport a iné oblasti tvorili osobitné tovarové relevantné trhy. 

	Vzhľadom na to, že v oblasti vydávania mesačníkov pôsobí z účastníkov predmetnej koncentrácie iba spoločnosť Ringier, ktorá na Slovensku vydáva mesačník Eva, uskutočnenie predmetnej transakcie nebude mať na trhu vydávania mesačníkov žiadny dopad na hospodársku súťaž v Slovenskej republike, a úrad sa preto ďalej týmto relevantným trhom nezaoberal.   

Priestorový relevantný trh

	Úrad zadefinoval priestorový relevantný trh vyššie uvedených relevantných trhov ako územie Slovenskej republiky, pričom vychádzal zo skutočnosti, že pokiaľ ide o slovenské periodiká vydávané účastníkmi konania predmetnej koncentrácie (či už ide o denníky, týždenníky alebo mesačníky), tieto sa vydávajú v slovenskom jazyku a sú distribuované na celom území Slovenskej republiky. 

	Hoci sa na trh v Slovenskej republike dováža aj mnoho zahraničných titulov, z hľadiska jazykového a často aj obsahového nie sú úplne zameniteľné so slovenskými periodikami patriacimi na úradom posudzované relevantné trhy. 

	Vzhľadom na to, že, ako je uvedené v ďalšej časti rozhodnutia, predmetná transakcia výrazne neovplyvní štruktúru posudzovaných relevantných trhov a hospodársku súťaž na nich, a teda koncentrácia nevytvorí ani neposilní dominantné postavenie žiadneho z účastníkov, úrad dospel k záveru, že na účely objektívneho posúdenia dopadov predmetnej koncentrácie nie je potrebné sa podrobnejšie definíciou priestorového relevantného trhu zaoberať. 

Dopad koncentrácie na hospodársku súťaž 

	Pred vznikom koncentrácie vykonávala spoločnosť Ringier nad spoločnosťou VČN spoločnú kontrolu spolu so spoločnosťou J+G. Zavŕšením transakcií zamýšľaných v  Zmluvách o kúpe a prevode obchodného podielu, nadobudne spoločnosť Ringier nepriamo prostredníctvom svojich dcérskych spoločností 100 % obchodného podielu v spoločnosti VČN.

	Dôsledkom posudzovanej koncentrácie je teda zmena spoločnej kontroly podnikateľov Ringier a J+G na  výlučnú  kontrolu  podnikateľa Ringier nad podnikom podnikateľa VČN. 
	Keďže po uskutočnení predmetnej koncentrácie dôjde k zmene v kvalite kontroly vykonávanej nad podnikom podnikateľa VČN, úrad skúmal, či získanie výlučnej kontroly spôsobí zmeny v pozícii, horizontálnom alebo vertikálnom prepojení  účastníkov predmetnej koncentrácie na relevantných trhoch v Slovenskej republike. 

a) Vydávanie denníkov

	Z účastníkov predmetnej koncentrácie vydáva na Slovensku denník Nový čas len spoločnosť VČN, pričom na trhu slovenských denníkov patrí denníku Nový čas s trhovým podielom [40-50] % vedúca pozícia. Vzhľadom na to, že spoločnosť Ringier na Slovensku žiadny denník nevydáva, avšak niektoré denníky na Slovensko dováža (český denník BLESK a maďarský denník BLIKK), úrad pri hodnotení dopadov predmetnej koncentrácie na hospodársku súťaž v Slovenskej republike skúmal, či sú tieto zahraničné denníky vydávané účastníkmi koncentrácie zastupiteľné so slovenskými denníkmi a či teda v danom prípade na trhu v oblasti vydávania denníkov dochádza u účastníkov koncentrácie k horizontálnemu prekrytiu.

	Všetky tri posudzované denníky patria charakterom poskytovaných informácií medzi denníky bulvárneho charakteru. Všetky obsahujú správy o každodenných domácich udalostiach (napr. zaujímavosti, kuriozity, športové správy), regionálne správy, správy zo sveta známych osobností politického a spoločenského života a obmedzené množstvo správ a zaujímavostí zo zahraničia.  

	Úrad ďalej skúmal vzájomnú zameniteľnosť jednotlivých vyššie uvedených titulov v oblasti bulvárnych denníkov v Slovenskej republike. 

	Z hľadiska zrozumiteľnosti aj obsahovo je slovenskému denníku Nový čas najbližší český denník BLESK. Rovnako ako denník Nový čas, aj denník BLESK má podobnú obsahovú štruktúru poskytovaných informácií, obidva tituly sa distribuujú na celom území Slovenskej republiky a sú určené pre širokú čitateľskú obec. Hoci je denník BLESK českým periodikom, jeho predajnosť na Slovensku v posledných rokoch postupne stúpa a jej rast sa predpokladá aj v nasledujúcom období. Po jazykovej stránke sa dá predpokladať, že pre väčšinu slovenských čitateľov je český jazyk dostatočne zrozumiteľný, a teda aj z tohto hľadiska by mohli obidva denníky patriť na jeden relevantný trh. 
	
	Ako však uviedol účastník konania v listoch č. 7680/2003 a č. 68/2004,  čo sa týka informácií, správ a udalostí v tom - ktorom denníku, tie sa zameriavajú na  konkrétnu krajinu, v ktorej sa denníky vydávajú. To znamená, že denník Nový čas prináša informácie hlavne o živote a udalostiach na Slovensku a správy denníka BLESK obsahujú bulvárne informácie najmä z prostredia Českej republiky. Hoci sa v denníku BLESK objavujú aj články o Slovensku alebo o známych slovenských osobnostiach, tieto sú publikované náhodne a nepravidelne a vzťahujú sa hlavne na slovenské  osobnosti, ktoré pôsobia/sú známe v Českej republike. Naviac sú niektoré špecifické informácie zo Slovenska zverejňované ako správy zo zahraničia, a tieto netvoria podstatnú časť denníka BLESK. Denník BLESK nemá ani žiadnu „slovenskú“ časť, ktorá by pravidelne prinášala informácie o udalostiach na Slovensku.    
	
	Hoci sa téma jednotlivých článkov v jednom dni môže v oboch denníkoch zhodovať, články nie sú obsahovo identické, z čoho vyplýva, že jednotlivé redakcie v obidvoch krajinách pripravujú články samostatne a nepreberajú ich priamo jedna od druhej. Príprava a štruktúra každého vydania denníka BLESK teda nezohľadňuje skutočnosť, že BLESK je distribuovaný aj na Slovensku. Aj formát a grafická úprava je u obidvoch denníkov rozdielna.
	
	Na základe zistených skutočností úrad usúdil, že pre čitateľov denníka BLESK sú dôležité každodenné správy tematicky zamerané na dianie v Českej republike a z obsahového hľadiska môže byť BLESK len doplnkovým denníkom svojho druhu pre čitateľov žijúcich na území Slovenskej republiky, a teda nepredstavuje priameho konkurenta slovenského denníka Nový čas.

	Na základe získaných podkladov a informácií úrad zistil, že maďarský denník BLIKK sa distribuuje len v južnej časti Slovenska, pretože hoci obsahuje pravidelne časť, ktorá je určená výlučne pre slovenských čitateľov, je písaný v maďarčine, jeho obsah je identický z obsahom maďarského denníka BLIKK distribuovaným v Maďarsku a je zameraný najmä na čitateľov maďarskej národnosti. Nepatrí teda medzi celonárodné denníky a ani jazykovo nie je zrozumiteľný pre všetkých čitateľov v Slovenskej republike.

	Vzhľadom na vyššie uvedené úrad dospel k záveru, že slovenský denník Nový čas, český denník BLESK ani maďarský denník BLIKK nie sú vzájomne zameniteľné, teda nepatria na jeden relevantný trh, a teda aktivity účastníkov predmetnej koncentrácie sa na trhu vydávania denníkov horizontálne neprekrývajú.

b)  Vydávanie týždenníkov

	 Na vydávanie slovenských časopisov- týždenníkov sa z účastníkov predmetnej koncentrácie zameriava najmä spoločnosť Ringier. Všetky týždenníky vydávané spoločnosťou Ringier na Slovensku obsahovo pokrývajú tematicky viacero oblastí spoločenského života (spoločenský, rodinný typ periodika), a teda sa nezaoberajú špecificky odbornou témou ako je ekonomika, šport a pod.. Sú to týždenníky Život, Eurotelevízia a Telemagazín. V tejto oblasti týždenníkov má spoločnosť Ringier prostredníctvom svojej dcérskej spoločnosti Euroskop trhový podiel približne [20-30] %, a radí sa tak medzi troch najväčších vydavateľov najodoberanejších týždenníkov na Slovensku. 
	Na slovenský trh spločnosť Ringier zároveň dodáva český spoločenský týždenník Reflex a maďarský týždenník Tina. Keďže by však z hľadiska predajnosti tieto zahraničné týždenníky podiel spoločnosti Ringier na trhu vydávania týždenníkov výrazne neovplyvnili, aj keby ich úrad považoval za zameniteľné so slovenskými týždenníkmi, úrad sa nimi pri hodnotení predmetnej koncentrácie podrobnejšie nezaoberal.

	Hoci sa spoločnosť VČN zameriava najmä na vydávanie denníka Nový čas,  v októbri roku 2003 začala vydávať aj svoj časopis - týždenník Nový čas pre ženy. 

	Pri posudzovaní predmetnej koncentrácie úrad z predložených podkladov a informácií zistil, že na trhu v oblasti vydávania časopisov, a teda aj týždenníkov, nie je vstup nového titulu v úvodnej fáze obmedzovaný významnými prekážkami. Jeho predajnosť v prvých dvoch až troch mesiacoch je však ovplyvnená faktom, že kupujúci testujú jeho obsah. Dopyt po novom titule je teda v tak krátkom časovom horizonte ešte ťažko predvídateľný a jeho úspešnosť a obľúbenosť v budúcnosti sa nedá presne stanoviť. Či sa vydavateľovi takýto nový titul oplatí ďalej vydávať, záleží na preferenciách a lojalite zákazíkov, ktoré sa vybudujú a dajú sa určiť až po dlhšom čase (min. 6 mesiacov). Je teda otázne, či takýto titul môže byť posudzovaný ako rovnocenný s ostatnými týždenníkmi, ktoré majú už na trhu svoju stabilnejšiu pozíciu. 

	Napriek zisteným skutočnostiam úrad dospel k záveru, že hoci nie je postavenie Nového času pre ženy v súčasnosti isté, potenciálne už dnes predstavuje spoločnosť VČN ďalšieho konkurenta v oblasti vydávania týždenníkov, a teda sa aktivity účastníkov predmetnej koncentrácie horizontálne prekrývajú. Keďže však v oblasti vydávania týždenníkov pôsobia okrem spoločnosti Ringier ďalší silní vydávatelia, bezohľadu na to, či bude v budúcnosti nový týždenník spoločnosti VČN úspešný alebo z trhu odíde, predmetná koncentrácia nebude mať negatívne efekty na hospodársku súťaž v Slovenskej republike v predmetnej oblasti.

	Na základe analýzy predložených podkladov a informácií úrad došiel k záveru, že predmetná koncentrácia v rámci Slovenskej republiky ani po zmene spoločnej kontroly na výlučnú nepovedie k významnému horizontálnemu prekrytiu ani vertikálnemu prepojeniu aktivít účastníkov koncentrácie a jej uskutočnenie nebude viesť k vytvoreniu alebo posilneniu dominantného postavenia podnikateľa Ringier na žiadnom z úradom posudzovaných relevantných trhov, ktorého dôsledkom sú významné prekážky efektívnej súťaže v Slovenskej republike. Vychádzajúc z vyššie uvedeného úrad postupoval podľa § 12 ods. 1 písm. a) zákona.

Podľa § 12 ods. 6 zákona rozhodnutie, ktoré úrad vydá podľa § 12 ods. 1 alebo ods. 2 zákona sa vzťahuje aj na obmedzenia hospodárskej súťaže nevyhnutné na uskutočnenie koncentrácie, ak úrad nerozhodne inak.
	Obmedzenia hospodárskej súťaže nevyhnutné na uskutočnenie koncentrácie predstavujú také obmedzenia, ktoré priamo súvisia s danou koncentráciou a sú nevyhnutné na jej uskutočnenie. Úrad posudzuje obmedzenia z vecného, časového ako aj priestorového hľadiska, nakoľko obmedzenia súťaže nevyhnutné na uskutočnenie koncentrácie musia byť presne ohraničené a špecifikované. 
Účastníkom konania bol za obmedzenie hospodárskej súťaže nevyhnutné na uskutočnenie posudzovanej koncentrácie označený čl. 9.1 oboch Zmlúv o kúpe a prevode obchodného podielu. Úrad posudzoval toto obmedzenie a zisťoval, či je nevyhnutné na uskutočnenie koncentrácie, pričom vzhľadom na to, že obsah tohto článku bol označený za predmet obchodného tajomstva, jeho konkrétne znenie v rozhodnutí neuvádza. 
Vychádzajúc z vyššie uvedeného, ako aj z podkladov predložených v predmetnom správnom konaní, úrad posúdil charakter obmedzenia hospodárskej súťaže uvedeného v čl. 9.1 Zmlúv o kúpe a prevode obchodného podielu z vecného, priestorového a časového hľadiska a zistil, že predmetné obmedzenie hospodárskej súťaže súvisí s posudzovanou koncentráciou a nie je nad rámec nevyhnutnosti jej uskutočnenia.
Úrad nezistil žiadne dôvody, ktoré by viedli k tomu, aby rozhodol inak, a teda toto rozhodnutie sa vzťahuje aj na obmedzenie hospodárskej súťaže uvedené v čl. 9.1 Zmlúv o kúpe a prevode obchodného podielu. 

V súlade s § 33 zákona úrad listom č. 632/PMÚ SR/2004 zo dňa 6. 2. 2004 vyzval účastníka správneho konania prostredníctvom splnomocneného právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu zistenia, prípadne aby navrhol jeho doplnenie, pričom bola zároveň podaná informácia o záveroch prešetrovania, ku ktorým úrad na základe jemu dostupných informácií a podkladov dospel.

Podnikateľ prostredníctvom splnomocneného právneho zástupcu v liste zaevidovanom úradom pod číslom 726/2004 zo dňa 10. 2. 2004 oznámil, že berie na vedomie výsledky šetrenia úradu uvedené vo výzve úradu zo dňa 6. 2. 2004,  pričom nemal žiadne námietky voči podkladu rozhodnutia vo veci predmetnej koncentrácie.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:
Podľa § 34 ods. 1 v spojení s § 18 ods. 1 zákona proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) má včas podaný rozklad odkladný účinok.
	Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

 

      Ing. Erna Bochníčková
riaditeľka odboru koncentrácií 

Rozhodnutie sa doručuje:
JUDr. Peter Oravec
advokát
Laurinská 12
811 01 Bratislava